text: 64-årig mister livet i brand i Sønderborg 
  07 april 2011 kl. 06.12
  Det kostede en 64-årig mand livet, da der kort før midnat onsdag udbrød brand i mandens lejlighed på Majløkken 1 i Sønderborg.
  Det oplyser vagtchefen hos Syd- og Sønderjyllands Politi.
  - Man evakuerede opgangen i beboelsesejendommen, og i den lejlighed, hvor branden opstod, blev der fundet en røgforgiftet og livløs mand, siger vagtchefen.
  - Manden blev indbragt med ambulance til sygehuset, og efterfølgende erklæret død.
  Politiets teknikere skal sammen med brandfolk i gang med at undersøge årsagen til branden torsdag morgen.
  